[pic] | KOMISIJA EVROPSKIH SKUPNOSTI |

Bruselj, 24.10.2006

COM(2006) 645 konč.

2006/0209 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (EGS) št. 3922/91 o uskladitvi tehničnih predpisov in upravnih postopkov na področju civilnega letalstva

(predložila Komisija)

OBRAZLOŽITVENI MEMORANDUM

- Namen

Namen tega predloga Komisije je spremeniti Uredbo Sveta (EGS) št. 3922/91 o uskladitvi tehničnih predpisov in upravnih postopkov na področju civilnega letalstva[1], da bi jo uskladili s Sklepom Sveta št. 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[2], kakor je bila nazadnje spremenjena s Sklepom Sveta št. 2006/512/ES z dne 17. julija 2006[3].

- Ozadje

Sklep št. 2006/512/ES je uvedel novo vrsto postopka za uresničevanje izvedbenih pooblastil, to je regulativni postopek s pregledom. Regulativni postopek s pregledom je zdaj treba uporabiti za ukrepe splošnega obsega, katerih cilj je spremeniti nebistvene elemente temeljnih ukrepov, ki so bili sprejeti v skladu s postopkom iz člena 251 Pogodbe, med drugim s črtanjem nekaterih navedenih elementov ali z dopolnitvijo instrumenta z dodajanjem novih nebistvenih elementov.

Novi regulativni postopek je zlasti treba uporabiti, kadar se priloge k osnovnemu instrumentu črtajo, spremenijo ali nadomestijo ali pa se prilagodijo znanstvenemu in tehničnemu napredku. Vendar pa se bo standardni regulativni postopek še vedno uporabljal v primerih, kadar bo Komisija državi članici odobrila odstopanje pri uporabi temeljnega instrumenta ali njegovih prilog.

Ker se ta sklep uporablja takoj od začetka veljavnosti z dne 23. julija 2006, je treba spremeniti vse pravne instrumente, ki vsebujejo regulativni postopek.

- Vsebina

Člen 8(1), (3) in (4) ter člen 11 Uredbe (ES) št. 3922/91 pooblaščata Komisijo, da z regulativnim postopkom črta, spremeni ali prilagodi skupne predpise v Prilogi III.

Zato je treba to uredbo spremeniti, da se lahko sprejmejo ti izvedbeni ukrepi z uporabo novega regulativnega postopka s pregledom.

Sklep 2006/512/ES tudi določa, da v nujnih primerih, ko ni mogoče upoštevati rokov za regulativni postopek s pregledom, Komisija lahko uporabi nujni postopek iz člena 5a(6) navedenega sklepa. Ta nujni postopek, ki tudi omogoča takojšnje izvajanje ukrepov v skladu z mnenjem pristojnega odbora, je zlasti potreben za sprejetje nekaterih ukrepov, kadar gre za ohranjanje zadostne ravni varnosti zračnega prometa. Zato je ta postopek predlagan kot alternativa k zadnjemu pododstavku člena 8(1) in člena 11(1).

Zaradi nujnosti po uskladitvi z novimi pravili o komitologiji v zvezi z instrumenti v zadnji fazi zakonodajnega postopka morata Parlament in Svet to uredbo sprejeti pred koncem leta 2006.

- Pravna podlaga

Člen 80(2) Pogodbe ES

- Načelo subsidiarnosti

Ta predlog je v izključni pristojnosti Skupnosti. Zato se načelo subsidiarnosti ne uporablja.

- Načelo sorazmernosti

Ta predlog upošteva načelo proporcionalnosti, ker vsebuje samo spremembe, ki so nujno potrebne za uskladitev Uredbe (ES) št. 3922/91 s Sklepom 2006/512/ES.

- Izbira instrumentov

Predlagani instrument je uredba. To je edini ustrezni instrument, glede na to, da predlog zadeva spremembe obstoječe uredbe.

- Proračunske posledice

Ta predlog nima posledic za proračun Skupnosti.

2006/0209 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (EGS) št. 3922/91 o uskladitvi tehničnih predpisov in upravnih postopkov na področju civilnega letalstva

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o ustanovitvi Evropske skupnosti in zlasti člena 80(2) Pogodbe,

ob upoštevanju predloga Komisije[4],

ob upoštevanju mnenja Ekonomsko-socialnega odbora[5],

ob upoštevanju mnenja Odbora regij[6],

v skladu s postopkom iz člena 251 Pogodbe[7],

ob upoštevanju naslednjega:

(1) Priloga III k Uredbi (EGS) št. 3922/91[8] določa skupne varnostne predpise, ki se uporabljajo za delovanje in vzdrževanje zrakoplovov in za osebje in organe, vključene pri teh nalogah. Ti usklajeni varnostni predpisi se uporabljajo za vse zrakoplove, ki jih uporabljajo izvajalci Skupnosti, ki so registrirani v državi članici ali v tretji državi.

(2) Člena 8 in 11 navedene uredbe pooblaščata Komisijo, da spremeni ali doda skupne predpise v Prilogi III ali oprosti državo članico, da jih uporablja v skladu s Sklepom Sveta št. 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[9].

(3) Sklep št. 1999/468/ES je bil spremenjen s Sklepom št. 2006/512/ES, ki uvaja regulativni postopek s pregledom za ukrepe splošnega obsega, katerih cilj je spremeniti nebistvene elemente temeljnega instrumenta, ki so bili sprejeti v skladu s postopkom iz člena 251 Pogodbe, med drugim s črtanjem nekaterih navedenih elementov ali z dopolnitvijo instrumenta z dodajanjem novih nebistvenih elementov.

(4) Zato je treba za ukrepe splošnega obsega, katerih cilj je sprememba nebistvenih elementov v Uredbi (EGS) št. 3922/91, uporabiti regulativni postopek s pregledom.

(5) Kadar v zvezi z ohranjanjem zadostne ravni varnosti zračnega prometa v nujnih primerih ni mogoče upoštevati rokov, ki se običajno uporabljajo po tem postopku, Komisija za sprejetje določenih ukrepov lahko uporabi nujni postopek iz člena 5a(6) Sklepa št. 1999/468/ES.

(6) Uredbo (EGS) št. 3922/91 je zato treba spremeniti.

SPREJELA NASLEDNJO UREDBO –

Člen 1

Uredba (EGS) št. 3922/91 se spremeni:

1) Člen 8 se spremeni:

(a) Četrti pododstavek odstavka 3 se nadomesti z:

„V takem primeru Komisija uradno obvesti o svojem sklepu vse države članice, ki so upravičene do uporabe navedenega ukrepa. Ustrezne določbe iz Priloge III se tudi lahko spremenijo v skladu s členom 11, tako da odražajo navedeni ukrep. “

(b) Četrti pododstavek odstavka 4 se nadomesti z:

„V takem primeru Komisija uradno obvesti o svojem sklepu vse države članice, ki so upravičene do uporabe navedenega ukrepa. Ustrezne določbe iz Priloge III se tudi lahko spremenijo v skladu s členom 11, tako da odražajo navedeni ukrep.“

2) Člen 11 se spremeni:

(a) Odstavek 1 se nadomesti z:

„Komisija v skladu z regulativnim postopkom s pregledom iz člena 12(3) sprejme zaradi znanstvenega in tehničnega napredka nujne spremembe k skupnim tehničnim predpisom in upravnim postopkom, ki jih navaja Priloga III. V nujnih primerih Komisija lahko uporabi nujni postopek iz člena 12(4).“

(b) V odstavku 2 se „člen 12“ nadomesti s „ člen 12(3)“.

3) Člen 12 se nadomesti z:

„Člen 12

1. Komisiji pomaga Odbor za varnost zračnega prometa (v nadaljevanju „Odbor“).

2. Pri sklicevanju na ta odstavek se uporabljata člena 5 in 7 Sklepa 1999/468/ES ob upoštevanju določb iz člena 8 Sklepa.

Obdobje iz člena 5 (6) Sklepa 1999/468/ES traja tri mesece.

3. Pri sklicevanju na ta odstavek se uporabljata člena 5a(1) do (4) in člen 7 Sklepa 1999/468/ES ob upoštevanju določb iz člena 8 Sklepa.

4. Pri sklicevanju na ta odstavek se uporabljata člena 5a(1), (2) in (6) ter člen 7 Sklepa 1999/468/ES ob upoštevanju določb iz člena 8 Sklepa.“

Člen 2

Ta uredba začne veljati dvajseti dan po objavi v Uradnem listu Evropske unije .

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL L 373, 31.12.1991, str.4. Uredba, kakor je bila nazadnje spremenjena z Uredbo (ES) št. xxx/2006 (UL L xxx, xx.x.2006, str. x).

[2] UL L 184, 17.7.1999, str. 23.

[3] UL L 200, 22.7.2006, p. 11.

[4] UL C [xxx], [xxx], str. [x].

[5] UL C [xxx], [xxx], str. [x].

[6] UL C [xxx], [xxx], str. [x].

[7] UL C [xxx], [xxx], str. [x].

[8] UL L 373, 31.12.1991, str. 4, kakor je bila nazadnje spremenjena z Uredbo (ES) št. xxx/2006 (UL L xxx, xx.x.2006, str. x).

[9] UL L 184, 17.7.1999, str. 23. Sklep, kakor je bil spremenjen s Sklepom 2006/512/ES (UL L 200, 22.7.2006, str. 11).